CELEX: 52018PC0027
Language: mt
Date: 2018-01-16
Title: Proposta għal DEĊIŻJONI TAL-KUNSILL dwar il-konklużjoni, f’isem l-Unjoni Ewropea, tal-Emenda 1 tal-Memorandum ta’ Kooperazzjoni NAT-I-9406 bejn l-Istati Uniti tal-Amerka u l-Unjoni Ewropea

IL-KUMMISSJONI EWROPEA
            Brussell, 16.1.2018
            COM(2018) 27 final
            2018/0009(NLE)
            Proposta għal
            DEĊIŻJONI TAL-KUNSILL
            dwar il-konklużjoni, f’isem l-Unjoni Ewropea, tal-Emenda 1 tal-Memorandum ta’ Kooperazzjoni NAT-I-9406 bejn l-Istati Uniti tal-Amerka u l-Unjoni Ewropea
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               It-trasport bl-ajru huwa prijorità għall-politika tat-trasport tal-Unjoni Ewropea. L-għan tal-Kummissjoni huwa li tikseb sistema tat-trasport bl-ajru bi prestazzjoni għolja li tipprovdi mobilità tal-passiġġieri u tal-merkanzija bla xkiel, sikura u effiċjenti, għall-benefiċċju taċ-ċittadini u tal-industrija. Dan jeżiġi sistemi ta’ ġestjoni tat-traffiku tal-ajru (ATM) bi prestazzjoni għolja li kapaċi jindirizzaw l-isfidi preżenti u futuri tat-trasport bl-ajru f’termini ta’ żieda tal-kapaċità u tas-sikurezza, filwaqt li jnaqqsu l-impatt ambjentali tat-titjiriet u tal-kostijiet għall-għoti tas-servizzi ta’ navigazzjoni tal-ajru. 
            
            
               Mill-2004 ’l hawn, l-Unjoni Ewropea impenjat ruħha li ttejjeb il-prestazzjoni tal-ATM fl-Ewropa billi tirriforma l-mod li bih jiġi ġestit u organizzat it-traffiku tal-ajru u anke billi timmodernizza u tarmonizza l-infrastruttura Ewropea tal-ATM permezz tal-inizjattiva tal-Ajru Uniku Ewropew (SES)
                  1
               . Il-kompletezza tas-SES hija għan ewlieni tal-Istrateġija tal-Avjazzjoni għall-Ewropa adottata mill-Kummissjoni fis-7 ta’ Diċembru 2015
                  2
               , fejn tiġi indikata bħala waħda mill-aktar sfidi fundamentali li bħalissa qed jaffettwaw il-prestazzjoni u l-kompetittività tas-sistema tal-avjazzjoni tal-Unjoni Ewropea. Il-proġett SESAR (Riċerka dwar il-Ġestjoni tat-Traffiku bl-Ajru tal-Ajru Uniku Ewropew) huwa l-komponent teknoloġiku tas-SES. Dan għandu l-għan li jiddefinixxi, jiżviluppa, jivvalida u juża teknoloġiji u proċeduri operazzjonali ġodda li jikkontribwixxu għat-titjib tal-prestazzjoni tas-sistemi tal-ATM fl-Ewropa.
            
            
               It-trasport bl-ajru huwa negozju globali li jserraħ ħafna fuq l-interoperabbiltà globali tas-sistemi tal-ATM li jiżguraw titjiriet sikuri, effiċjenti u kosteffettivi bejn ir-reġjuni differenti tad-dinja u fihom. L-interoperabbiltà globali tista’ tinkiseb biss permezz tal-kooperazzjoni effettiva u kontinwa ma’ reġjuni oħra. L-Istati Uniti tal-Amerka qed tindirizza wkoll il-modernizzazzjoni tal-ATM, b’mod partikolari permezz tal-programm NextGen ġestit mill-Amministrazzjoni Federali tal-Avjazzjoni (FAA). Bħalissa, SESAR u NextGen huma r-referenzi dinjija ewlenin għall-modernizzazzjoni tal-ATM. Iż-żewġ inizjattivi għandhom l-għan li jtejbu l-kapaċità tas-sistemi attwali tagħhom bl-użu akbar tal-awtomatizzazzjoni, tal-kondiviżjoni akbar tal-informazzjoni, ta’ approċċi ġodda għall-pjanijiet u r-rotot tat-titjiriet, u metodi ġodda ta’ separazzjoni u użu estensiv tat-teknoloġija satellitari. F’dan il-kuntest, l-interoperabbiltà globali hija għan essenzjali fl-ippjanar tal-iżvilupp tas-sistemi tal-ATM u għaldaqstant hija waħda mir-rekwiżiti ewlenin kemm ta’ SESAR kif ukoll ta’ NextGen. 
            
            
               Bil-kondiviżjoni tal-għan komuni dwar l-iżvilupp ta’ trasport bl-ajru sikur u aktar effiċjenti, fl-2011 l-Unjoni Ewropea u l-Istati Uniti tal-Amerka ffirmaw il-Memorandum ta’ Kooperazzjoni bejn l-Istati Uniti tal-Amerka u l-Unjoni Ewropea fir-riċerka u l-iżvilupp tal-avjazzjoni ċivili (MoC). L-attivitajiet ta’ kooperazzjoni mwettqa s’issa fil-kuntest tal-MoC jindirizzaw l-aktar il-ġestjoni tat-traffiku tal-ajru, b’mod partikolari l-kooperazzjoni fil-qasam tar-riċerka u l-iżvilupp (R&Ż) bejn SESAR u NextGen.
            
            
               F’dak iż-żmien, iż-żewġ programmi kienu fil-fażijiet tagħhom tar-riċerka u tal-iżvilupp, li kien jiġġustifika l-fokus inizjali tal-kooperazzjoni fuq l-attivitajiet ta’ riċerka, ta’ żvilupp u ta’ validazzjoni. Il-kooperazzjoni fil-kuntest tal-MoC, b’mod partikolari bejn SESAR u NextGen, waslet għal livell għoli ta’ maturità u tat riżultati importanti fil-promozzjoni tal-interoperabbiltà globali tas-sistemi tal-ATM. Dan wassal liż-żewġ partijiet biex jesploraw il-potenzjal għall-estensjoni tal-kamp ta’ applikazzjoni tal-kooperazzjoni għal suġġetti marbuta mal-mobilizzazzjoni tas-sistemi tal-ATM. Abbażi ta’ dan, fit-8 ta’ Mejju 2017 il-Kunsill awtorizza lill-Kummissjoni biex tinnegozja emenda tal-MoC mal-FAA, biex jiġi estiż il-kamp ta’ applikazzjoni għall-qasam tal-mobilizzazzjoni. It-tliet għanijiet ewlenin tan-negozjar kienu:
            
            
               (1)
                     l-estensjoni tal-kamp ta’ applikazzjoni tal-MoC eżistenti għar-riċerka u l-iżvilupp fl-avjazzjoni ċivili biex jinkludi l-kamp ta’ applikazzjoni kollu tal-modernizzazzjoni tal-ATM (jiġifieri r-R&Ż, il-validazzjoni, id-dimostrazzjoni, il-mobilizzazzjoni) li jinkludi oqsma emerġenti tal-avjazzjoni u oqsma oħra tal-ATM tal-Ajru Uniku Ewropew lil hinn mit-teknoloġija;
            
            
               (2)
                     is-simplifikazzjoni u l-ottimizzazzjoni tal-arranġamenti ta’ governanza tal-MoC, u tal-Annessi u tal-Appendiċijiet tiegħu;
            
            
               (3)
                     in-negozjar ta’ arranġamenti speċifiċi għall-kooperazzjoni dwar il-mobilizzazzjoni tal-ATM, filwaqt li jinżammu l-arranġamenti eżistenti rigward “il-kooperazzjoni SESAR-NextGen dwar l-interoperabbiltà globali” u l-“kollaborazzjoni dwar il-kejl tal-prestazzjoni tal-ATM”, adattati kif jixraq għall-qafas il-ġdid.
            
            
               L-emenda tal-MoC ġiet innegozjata bejn il-Kummissjoni u l-FAA u, abbażi ta’ Deċiżjoni tal-Kunsill korrispondeti, ġiet iffirmata f’isem l-Unjoni filwaqt li din id-Deċiżjoni ssegwi l-proċess ta’ adozzjoni tagħha. 
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  L-Emenda proposta tal-MoC hija kompletament konsistenti mal-Istrateġija tal-Avjazzjoni għall-Ewropa, il-politika tal-Ajru Uniku Ewropew, il-proġett SESAR u l-leġiżlazzjoni relatata. L-istrateġija tisħaq fuq l-importanza li l-Ajru Uniku Ewropew jiġi kkompletat permezz tal-implimentazzjoni ta’ sistema Ewropea għall-ġestjoni tat-traffiku tal-ajru kompletament ottimizzata, li tnaqqas il-kostijiet li jirriżultaw mill-ineffiċjenzi (dewmien u rotot itwal, eċċ.). L-implimentazzjoni tal-proġett SESAR għandha rwol fundamentali f’dik l-implimentazzjoni kif ukoll fil-kooperazzjoni b’saħħitha u effiċjenti mal-Istati Uniti tal-Amerka sabiex tiżgura li s-sistemi rispettivi tal-ġestjoni tat-traffiku tal-ajru jkunu allinjati u interoperabbli.
               
            
            
               •Konsistenza ma’ politiki oħra tal-Unjoni
            
            
               
                  Din l-inizjattiva tikkonforma mal-prijoritajiet politiċi tal-Kummissjoni fir-rigward tas-suq intern, it-tkabbir u l-impjiegi kif ukoll mal-UE bħala attur globali. Ir-rakkomandazzjoni hija konsistenti mal-politika tal-UE dwar ir-Riċerka u l-Innovazzjoni u l-politika dwar in-Netwerks trans-Ewropej li fuqhom huma bbażati l-oqfsa tar-riċerka u l-iżvilupp u tal-mobilizzazzjoni tas-SESAR.
               
            
            
               2.BAŻI ĠURIDIKA
            
            
               •Bażi ġuridika
            
            
               
                  L-Artikolu 100(2) flimkien mal-Artikolu 218(6)(a) tat-Trattat dwar il-Funzjonament tal-UE huma l-bażi ġuridika ta’ din il-proposta.
               
            
         
         
            
               3.RIŻULTATI TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Il-Kummissjoni involviet lill-Impriża Konġunta SESAR u lill-Maniġment tal-Mobilizzazzjoni tas-SESAR fil-proċess ta’ negozjar u dawn approvaw ir-riżultati tan-negozjati. Dawn l-entitajiet jirrappreżentaw pjattaforma wiesa’ tal-partijiet ikkonċernati fl-avjazzjoni li potenzjalment jibbenefikaw mill-MoC emendat. Qabel ma ġew inizjalati t-testi abbozz, il-Kummissjoni kkonsultat ukoll mal-Istati Membri, permezz tal-Kumitat Speċjali stabbilit mill-Kunsill tal-MoC.
               
            
            
               •Ġbir u użu tal-kompetenzi
            
            
               
                  Il-kompetenzi tekniċi matul in-negozjati ngħataw mill-Impriża Konġunta SESAR, mill-Maniġment tal-Mobilizzazzjoni tas-SESAR u mill-Eurocontrol. Il-kompetenzi ġuridiċi ngħataw mis-Servizz Legali tal-Kummissjoni. Ma kienx hemm bżonn ta’ kompetenzi esterni oħra.
               
            
            
               •Valutazzjoni tal-impatt
            
            
               
                  Il-proposta tissejjes għalkollox fuq l-istess għanijiet u prinċipji li fuqhom huwa bbażat il-MoC eżistenti. L-estensjoni tal-kamp ta’ applikazzjoni tal-kooperazzjoni bejn l-Unjoni u l-Istati Uniti tal-Amerka fil-fażijiet kollha tal-modernizzazzjoni tal-ATM inkluża l-modernizzazzjoni, tirrappreżenta l-evoluzzjoni naturali tal-ħidma mwettqa b’suċċess fil-kuntest tal-MoC attwali. L-inizjattiva ma għandhiex l-għan li tistabbilixxi programmi jew mekkaniżmi ta’ finanzjament ġodda, għalhekk, kif ġie indikat fil-pjan direzzjonali ma twettqet l-ebda valutazzjoni tal-impatt.
               
               
                  Kif indikat fil-proposta tal-Kummissjoni biex jinfetħu n-negozjati u jiġi emendat il-MoC, l-aħjar għażla kienet li jiġi emendat il-kamp tal-applikazzjoni tal-MoC attwali biex ikopri l-fażijiet kollha tal-modernizzazzjoni tal-ATM, inkluż il-mobilizzazzjoni, fil-kamp ta’ applikazzjoni tal-politika tal-Ajru Uniku Ewropew, filwaqt li l-kamp ta’ applikazzjoni tal-kooperazzjoni fuq kwistjonijiet tal-avjazzjoni ċivili mhux marbuta mal-ATM jiġi limitat għall-qasam tar-riċerka u l-iżvilupp. Il-vantaġġ ta’ dan l-approċċ huwa li l-MoC jibqa’ jkopri l-kooperazzjoni għal kwalunkwe suġġett marbut mar-riċerka u l-iżvilupp tal-avjazzjoni ċivili mhux marbut mal-ATM filwaqt li jżomm il-qafas ta’ kooperazzjoni vinkolanti li diġà ġie nnegozjat mal-Istati Uniti tal-Amerka.
               
            
            
               •4.IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni baġitarja addizzjonali. L-attivitajiet li se jitwettqu skont il-MoC emendat se jsiru fil-kuntest tal-istrumenti eżistenti u l-pakketti ta’ finanzjament u l-programmi ta’ ħidma rispettivi tagħhom, bħalma huma l-programm ta’ ħidma multiannwali 2020 tal-Impriża Konġunta SESAR u l-ftehim qafas ta’ sħubija mal-Maniġment tal-Mobilizzazzjoni tas-SESAR.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  L-attivitajiet ta’ riċerka, ta’ żvilupp u ta’ validazzjoni marbuta mal-MoC se jkomplu jiġu ppjanati u mmonitorjati mill-Impriża Konġunta SESAR. L-attivitajiet ta’ mobilizzazzjoni se jiġu ppjanati u mmonitorjati mill-Maniġment tal-Mobilizzazzjoni tas-SESAR skont il-ftehimiet ta’ għotja speċifiċi ffirmati mal-Kummissjoni. Il-Kummissjoni se timmonitorja u tissorvelja l-progress globali tal-implimentazzjoni tal-MoC permezz tal-mekkaniżmi tar-rappurtar ta’ dawn iż-żewġ entitajiet stabbiliti skont l-oqfsa ġuridiċi u kuntrattwali sottostanti u dawk tal-governanza tal-MoC.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               Id-Deċiżjoni proposta għandha l-għan li tawtorizza d-dħul fis-seħħ tal-Emenda 1 tal-MoC iffirmata mir-rappreżentanti tal-Unjoni u tal-Istati Uniti tal-Amerka abbażi ta’ Deċiżjoni tal-Kunsill korrispondenti. L-emenda tinkludi t-test ewlieni tal-MoC rivedut u l-Anness 1 rivedut dwar il-“Modernizzazzjoni u l-interoperabbiltà globali tal-ATM”, li jinkludu:
            
            
               –L-Appendiċi 1 dwar “il-kooperazzjoni SESAR-NextGen għar-riċerka, l-iżvilupp, il-validazzjoni u l-interoperabbiltà globali”, li tinkludi wkoll ħames Hemżiet:
            
            
               (1)“Il-kooperazzjoni SESAR-NextGen dwar l-attivitajiet trażversali għall-interoperabbiltà globali”;
            
            
               (2)“Il-kooperazzjoni SESAR-NextGen dwar il-ġestjoni tal-informazzjoni għall-interoperabbiltà globali”;
            
            
               (3)“Il-kooperazzjoni SESAR-NextGen dwar il-ġestjoni tat-trajettorji għall-interoperabbiltà globali”;
            
            
               (4)“Il-kooperazzjoni SESAR-NextGen dwar is-CNS u l-interoperabbiltà fl-ajru għall-interoperabbiltà globali”;
            
         
         
            
               (5)“Il-kooperazzjoni SESAR-NextGen dwar il-proġetti ta’ kollaborazzjoni għall-interoperabbiltà globali”;
            
            
               –L-Appendiċi 2 dwar il-“Kollaborazzjoni dwar il-kejl tal-prestazzjoni tal-ġestjoni tat-traffiku tal-ajru”;
            
            
               –L-Appendiċi 3 dwar “Il-kooperazzjoni SESAR-NextGen għall-attivitajiet ta’ mobilizzazzjoni u għall-interoperabbiltà globali”.
            
            
               L-Anness 1 u l-Appendiċi 3 huma dokumeti ġodda għalkollox. L-Anness 1 jindirizza l-estensjoni tal-kamp ta’ applikazzjoni tal-MoC għall-mobilizzazzjoni kollha tal-ATM u jimmodifika l-mekkaniżmi ta’ governanza filwaqt li l-Appendiċi 3 tiddeskrivi l-arranġamenti ta’ kooperazzjoni fil-qasam tal-mobilizzazzjoni tal-ATM.
            
            
               Din il-proposta tistipula wkoll ir-rwol tal-Kummissjoni Ewropea fil-governanza tal-MoC. L-Unjoni Ewropea hija rappreżentata mill-Kummissjoni Ewropea fil-MoC u fl-arranġamenti kollha l-oħra ta’ implimentazzjoni (l-Annessi u l-Appendiċijiet). 
            
            
               L-emenda proposta ma tbiddilx ir-rwol oriġinali tal-Kumitat Speċjali fil-governanza tal-MoC. Id-Deċiżjoni proposta dwar il-konklużjoni tal-Emenda 1 tal-MoC tiddefinixxi l-kompiti li jeħtieġu l-konsultazzjoni minn qabel tal-Kumitat Speċjali u l-kompiti, l-aktar dawk amministrattivi jew għall-implimentazzjoni tal-MoC, li l-Kummissjoni tista’ timplimenta taħt ir-responsabbiltà tagħha stess.
            
            
               2018/0009 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-konklużjoni, f’isem l-Unjoni Ewropea, tal-Emenda 1 tal-Memorandum ta’ Kooperazzjoni NAT-I-9406 bejn l-Istati Uniti tal-Amerka u l-Unjoni Ewropea
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(6)(a) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Wara li kkunsidra l-opinjoni tal-Parlament Ewropew,
            
            
               Billi:
            
            
               (1)Skont id-Deċiżjoni tal-Kunsill [XXX] ta’ [XXXXX], l-Emenda 1 tal-Memorandum ta’ Kooperazzjoni NAT-I-9406 bejn l-Istati Uniti tal-Amerka u l-Unjoni Ewropea ġiet iffirmata fit-13 ta’ Diċembru 2017, soġġetta għall-konklużjonijiet tagħha f’data aktar tard.
            
            
               (2)L-Emenda 1 tal-Memorandum ta’ Kooperazzjoni testendi l-kamp ta’ applikazzjoni tal-kooperazzjoni bejn il-Partijiet għall-fażijiet kollha tal-modernizzazzjoni tal-ġestjoni tat-traffiku tal-ajru, inklużi l-attivitajiet ta’ mobilizzazzjoni, bl-għan li tiġi żgurata l-interoperabbiltà globali u tiġi modifikata l-istruttura u l-governanza tal-Memorandum sabiex tottimizza l-implimentazzjoni u l-ġestjoni tal-attivitajiet ta’ kooperazzjoni mwettqa permezz tiegħu.
            
            
               (3)Jeħtieġ li jiġu stipulati l-arranġamenti proċedurali għall-parteċipazzjoni tal-Unjoni fil-ġestjoni eżekuttiva tal-Memorandum ta’ Kooperazzjoni.
            
            
               (4)Għalhekk, jenħtieġ li l-Emenda 1 tal-Memorandum ta’ Kooperazzjoni tiġi approvata f’isem l-Unjoni,
            
            
               ADOTTA DIN ID-DEĊIŻJONI: 
            
         
         
            
               Artikolu 1
            
            
               L-Emenda 1 tal-Memorandum ta’ Kooperazzjoni NAT-I-9406A bejn l-Istati Uniti tal-Amerka u l-Unjoni Ewropea hija b’dan approvata f’isem l-Unjoni.
            
            
               L-Emenda 1 tal-Memorandum ta’ Kooperazzjoni hija mehmuża ma’ din id-Deċiżjoni.
            
            
               Artikolu 2
            
            
               Il-President tal-Kunsill għandu jaħtar il-persuna mogħtija s-setgħa li tipproċedi, f’isem l-Unjoni, bl-iskambju tan-noti diplomatiċi previsti fl-Artikolu II.B. tal-Emenda I tal-Memorandum ta’ Kooperazzjoni sabiex tesprimi l-kunsens tal-Unjoni li tintrabat bl-Emenda 1 tal-Memorandum ta’ Kooperazzjoni.
            
            
               Artikolu 3
            
            
               Il-Kummissjoni, wara konsultazzjoni mal-Kumitat Speċjali maħtur mill-Kunsill, għandha tiddetermina l-pożizzjoni li għandha tittieħed mill-Unjoni fil-ġestjoni eżekuttiva tal-Memorandum ta’ Kooperazzjoni u l-Annessi tiegħu stabbiliti skont l-Artikolu III tal-Memorandum ta’ Kooperazzjoni rigward:
            
            
               (1)l-adozzjoni ta’ Annessi addizzjonali tal-Memorandum ta’ Kooperazzjoni u l-Appendiċijiet tagħhom;
            
            
               (2)l-adozzjoni tal-emendi tal-Annessi tal-Memorandum ta’ Kooperazzjoni u l-Appendiċijiet tagħhom.
            
            
               Artikolu 4
            
            
               Mingħajr preġudizzju għall-Artikolu 3, il-Kummissjoni tista’ tieħu kwalunkwe azzjoni xierqa skont l-Artikoli III, IV, V, VII u VIII tal-Memorandum ta’ Kooperazzjoni.
            
            
               Artikolu 5
            
            
               Il-Kummissjoni għandha tirrappreżenta lill-Unjoni f’konsultazzjonijiet skont l-Artikolu XI tal-Memorandum ta’ Kooperazzjoni.
            
            
               Artikolu 6
            
            
               Il-Kummissjoni għandha tinforma regolarment lill-Kunsill dwar l-implimentazzjoni tal-Memorandum ta’ Kooperazzjoni.
            
            
               Artikolu 7
            
            
               Din id-Deċiżjoni għandha tidħol fis-seħħ fil-jum tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ir-Regolamenti (KE) Nri 549, 550, 551 u 552 tal-Parlament Ewropew u tal-Kunsill tal-10 ta’ Marzu 2004 (ĠU L 96, 31.3.2004), paġni 1, 10, 20 u 26, emendati bir-Regolament (KE) Nru 1070/2009 tal-Parlament Ewropew u tal-Kunsill tal-21 ta’ Ottubru 2009 (ĠU L 300, 14.11.2009, p. 34). 
               
               
                  
                     (2)
                  
                        COM(2015) 598 tas-7.12.2015.